FI Euroopan unionin virallinen lehti L 94/1

KOMISSION ASETUS (EU) N:o 304/2010,

annettu 9 päivänä huhtikuuta 2010,

Euroopan parlamentin ja neuvoston asetuksen (EY) N:o 396/2005 liitteen II muuttamisesta siltä osin kuin on kyse 2-fenyylifenolin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan,

sekä katsoo seuraavaa:

(1) 2-fenyylifenoli on neuvoston direktiivin 91/414/ETY (2) mukaisen uudelleen tarkastelua koskevan ohjelman neljänteen vaiheeseen kuuluva tehoaine, jota koskeva arviointikertomus esitettiin komissiolle 19 päivänä joulukuuta 2008 2-fenyylifenolia käsittelevän Euroopan elintarviketurvallisuusviranomaisen tieteellisen kertomuksen (3) muodossa. Kyseinen kertomus sisältää Euroopan elintarviketurvallisuusviranomaisen, jäljempänä ’elintarviketurvallisuusviranomainen’, asetuksen (EY) N:o 396/2005 12 artiklan 1 kohdan b alakohdan mukaisen arvion siitä, onko kyseiselle tehoaineelle vahvistettava jäämien enimmäismäärät, sekä kyseisiä jäämien enimmäismääriä koskevan ehdotuksen.

(2) Elintarviketurvallisuusviranomainen tarkasteli erityisesti kuluttajille ja eläimille aiheutuvaa riskiä. Se arvioi edustavana käyttötarkoituksena aineen käytön sitrushedelmiin ja päärynöihin sadonkorjuun jälkeen käytettävänä sienitautien torjunta-aineena ja totesi, että saatavilla olevien tietojen perusteella olisi jäämien enimmäismääräksi asetettava väliaikaisesti 5 mg/kg, kun tehoainetta käytetään sitrushedelmiin ilmoitetusti pintakäsittelyllä (drench application). Riskinarvioinnin vahvistamiseksi elintarviketurvallisuusviranomainen pyysi vahvistusta siitä, että jäämätesteissä käytetty analyysimenetelmä antaa oikein 2-fenyylifenolin, 2-fenyylihydrokinonin ja niiden konjugaattien jäämien määrät. Elintarviketurvallisuusviranomainen totesi lisäksi, että ilmoittajan olisi toimitettava kaksi muuta sitrushedelmien jäämätestiä ja voimassa olevat varastointikestävyyttä koskevat tutkimukset. Elintarviketurvallisuusviranomainen ei voinut päärynöissä ilmoitetun käytön osalta ehdottaa jäämien enimmäismäärää, koska esitetyt jäämiä koskevat tiedot eivät olleet hyväksyttäviä. Erityisen jäämien enimmäismäärän puuttuessa olisi käytettävä analyysiherkkyyden alarajaa.

(3) Elintarviketurvallisuusviranomaisen toteuttamassa riskinarvioinnissa otettiin huomioon tuoreimmat tiedot 2-fenyylifenolin toksikologisista ominaisuuksista. Siitä ilmeni, että sitrushedelmien osalta 5 mg/kg:n suuruinen jäämien enimmäismäärä on hyväksyttävissä kuluttajien terveyttä silmällä pitäen 27 erityiselle eurooppalaiselle kuluttajaryhmälle tehdyn kuluttajien altistumista koskevan arvioinnin pohjalta. Elinikäistä altistumista koskeva arviointi, joka perustuu kaikkien mahdollisesti 2-fenyylifenolia sisältävien elintarvikkeiden nauttimiseen, osoitti, ettei hyväksyttävä päiväsaanti (ADI-arvo) ole vaarassa ylittyä. Koska akuutin altistumisen viitearvo (ARfD) ei ole tarpeen 2-fenyylifenolille, ei lyhytaikaista altistumista tarvinnut arvioida.

(4) Komissio pyysi ilmoittajaa toimittamaan huomautuksensa 2-fenyylifenolia käsittelevästä EFSAn tieteellisestä kertomuksesta sekä ehdotetuista jäämien enimmäismääristä. Ilmoittajan toimittamat huomautukset on tutkittu huolellisesti.

(5) Elintarviketurvallisuusviranomaisen tieteellisen kertomuksen perusteella ja tarkasteltavana olevan asian kannalta merkitykselliset tekijät huomioon ottaen ehdotetut jäämien enimmäismäärät ovat asetuksen (EY) N:o 396/2005 14 artiklan 2 kohdan vaatimusten mukaiset.

(6) Sen vuoksi asetusta (EY) N:o 396/2005 olisi muutettava.

(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liite II tämän asetuksen liitteen mukaisesti.

2 artikla

Tämä asetus tulee voimaan 1 päivänä tammikuuta 2011.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä huhtikuuta 2010. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) EYVL L 230, 19.8.1991, s. 1.

(3) EFSA Scientific Report (2008) 217, Conclusion regarding the peer review of the pesticide risk assessment of the active substance 2-phenylphenol (lopullinen versio: 19 päivänä joulukuuta 2008).